In Lied van die Isar gaan kuier Tillie Joubert vir twee maande by haar familie in Duitsland nadat sy haar onderwysstudies voltooi het. Daar ontmoet sy die aantreklike baron Ludwig Krafft. Hy raak dadelik halsoorkop verlief op die meisie uit Suid-Afrika, en teenstrydig met die tradisies van die Kraffts, vra hy haar om met hom te trou, al is sy nie uit die Duitse adelstand nie. Nadat haar ouers aanvanklik teësinnig was oor die vinnige romanse, gee hulle uiteindelik toe en Tillie trou met haar baron. Daar is egter een vlieg in die salf in die vorm van Heidi, Loui se weduweesuster wat by hulle op Burkenhof kom woon. Sy is baie jaloers op Tillie en doen haar bes om die jong vrou by haar man in onguns te bring. Toe Tillie ontdek dat sy ’n baba verwag, slaag Heidi byna daarin om die jong huwelik én vir Tillie te vernietig. Tillie verloor in elk geval die baba. Op Loui se aandrang gaan kuier Tillie vir haar ouers in Suid-Afrika, en aanvaar dat sy Loui se liefde verloor het.
En in Jy is my droommeisie voel Liza Steenberg dat die lewe haar verbygaan op die klein plattelandse dorpie Denneheuwel. Johannesburg met sy polsende stadslewe wink vir haar, en kort voor lank bekom sy ’n betrekking by ’n vooruitstrewende sakeonderneming. Rademeyer-beleggings se direkteur, Thys Rademeyer, is lank, blond en onweerstaanbaar aantreklik. Hy soek lankal na sy droommeisie, sy feeprinsessie, maar hoe moet hy kies tussen die mooie Liza en sy bekwame, beeldskone sekretaresse wat haar vangnet al jare lank fyn span?
Dit is die agtiende eeu in Frankryk. Al wat Liliane Beaudelaire van haar ouers het, is ’n hangertjie met ’n onverstaanbare inskripsie en ’n brief waarin haar pa verduidelik dat hy in Arabië na Liliane se ma gaan soek om haar na Frankryk terug te bring. Hy het egter nooit weer sy verskyning gemaak nie en Liliane het in die weeshuis grootgeword.
Toe ene monsieur Laurent vir die twintigjarige Liliane ’n werk in sy huishouding in Arabië aanbied, gryp sy die kans om na die land te gaan waar haar ouers hul moontlik bevind. Maar in Arabië beskuldig die forse sjeik Dawud vir Laurent daarvan dat hy ’n slawehandelaar is en Liliane maak die angswekkende ontdekking dat haar nuwe werkgewer inderdaad beplan om haar as die slavin Farhah te verkoop.
’n Historiese liefdesverhaal deur die immergewilde skrywer Annelize Morgan, propvol avontuur en hartstog.